Document ID: 32015D0495

DECIZIA DE PUNERE ÎN APLICARE (UE) 2015/495 A COMISIEI
din 20 martie 2015
de stabilire a unei liste de supraveghere a substanțelor pentru monitorizare la nivelul UE în domeniul apei, în temeiul Directivei 2008/105/CE a Parlamentului European și a Consiliului
[notificată cu numărul C(2015) 1756]
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/105/CE a Parlamentului European și a Consiliului din 16 decembrie 2008 privind standardele de calitate a mediului în domeniul apei, de modificare și de abrogare a Directivelor 82/176/CEE, 83/513/CEE, 84/156/CEE, 84/491/CEE, 86/280/CEE ale Consiliului și de modificare a Directivei 2000/60/CE (1), în special articolul 8b alineatul (5),
întrucât:
(1)
Articolul 8b alineatul (1) din Directiva 2008/105/CE prevede stabilirea unei liste de supraveghere a maximum 10 substanțe sau grupe de substanțe, în primă instanță, pentru care urmează să se colecteze date de monitorizare la nivelul Uniunii cu scopul de a sprijini viitoarele exerciții de prioritizare în conformitate cu articolul 16 alineatul (2) din Directiva 2000/60/CE a Parlamentului European și a Consiliului (2). Lista ar trebui să cuprindă indicarea matricelor de monitorizare și a posibilelor metode de analiză care nu presupun costuri excesive.
(2)
Articolul 8b din Directiva 2008/105/CE precizează, printre altele, condițiile și modalitățile pentru monitorizarea substanțelor incluse în lista de supraveghere, pentru raportarea rezultatelor monitorizării de către statele membre, precum și pentru actualizarea listei.
(3)
Substanțele de pe lista de supraveghere ar trebui selectate dintre cele care, conform informațiilor disponibile, pot prezenta un risc semnificativ la nivelul Uniunii pentru mediul acvatic sau prin intermediul mediului acvatic și pentru care datele de monitorizare sunt insuficiente pentru a se formula o concluzie privind riscul real pe care îl prezintă. Substanțele foarte toxice, utilizate în numeroase state membre și deversate în mediul acvatic fără a face obiectul unei monitorizări sau care sunt rareori monitorizate, ar trebui luate în considerare în vederea includerii pe lista de supraveghere. Procesul de selecție respectiv ar trebui să țină seama de informațiile enumerate la articolul 8b alineatul (1) literele (a)-(e) din Directiva 2008/105/CE, acordând o atenție specială poluanților emergenți.
(4)
Monitorizarea substanțelor de pe lista de supraveghere ar trebui să genereze date de înaltă calitate privind concentrația lor în mediul acvatic, care să fie adecvate pentru a sprijini, în cadrul unui exercițiu de revizuire separat efectuat în conformitate cu articolul 16 alineatul (4) din Directiva 2000/60/CE, evaluările riscurilor care stau la baza identificării substanțelor prioritare. În cadrul acestei examinări, substanțele despre care se descoperă că prezintă un risc important ar trebui să fie luate în considerare în vederea includerii în lista substanțelor prioritare. S-ar stabili astfel și un standard de calitate a mediului pe care statele membre ar trebui să îl respecte. Propunerea de includere a unei substanțe pe lista substanțelor prioritare va face obiectul unei evaluări a impactului.
(5)
În conformitate cu articolul 8b alineatul (1) din Directiva 2008/105/CE, diclofenac, 17-beta-estradiol (E2) și 17-alfa-etinilestradiol (EE2) ar trebui incluse în prima listă de supraveghere, în scopul colectării de date de monitorizare pentru a facilita stabilirea măsurilor corespunzătoare prin care să se abordeze riscurile pe care le prezintă substanțele respective. Estrona (E1) ar trebui, de asemenea, să fie inclusă în lista de supraveghere, din cauza faptului că este strâns legată din punct de vedere chimic cu 17-beta-estradiol, pentru care este un produs de degradare.
(6)
În 2014, Comisia a colectat date privind o serie de alte substanțe care ar putea fi incluse în lista de supraveghere. Comisia a luat în considerare sursele de informare menționate la articolul 8b alineatul (1) din Directiva 2008/105/CE și a consultat experți din statele membre și grupuri de părți interesate. A fost efectuat un proces de clasificare. Acesta a ținut seama în special de substanțele care au ajuns aproape de a fi o prioritate în cadrul celei mai recente revizuiri a substanțelor prioritare, dar pentru care lipseau încă datele de monitorizare necesare pentru a confirma un risc semnificativ. De asemenea, au fost avute în vedere mai multe substanțe diferite care au fost identificate ca potențiali poluanți emergenți și pentru care au fost disponibile puține date recente în materie de monitorizare sau nu au fost disponibile deloc astfel de date. Riscul prezentat de fiecare dintre aceste substanțe a fost calculat pe baza informațiilor disponibile privind pericolele intrinseci ale acestora și expunerea mediului la acestea. Expunerea a fost estimată pe baza datelor privind gradul de producție și de utilizare, ținând seama de orice date de monitorizare reale.
(7)
În cursul procesului de colectare a datelor cu privire la substanțele din lista inițială, pentru unele dintre aceste substanțe au fost constatate date de monitorizare suplimentare. Disponibilitatea unor date fiabile, actualizate pentru cel puțin patru state membre, a fost considerată suficientă pentru a nu include substanțele respective pe lista de supraveghere. În timp ce aceste substanțe nu au fost luate în considerare, împreună cu alte câteva pentru care a existat o anumită îndoială cu privire la toxicitatea lor sau a căror utilizare era susceptibilă de a fi întreruptă, următoarele au fost identificate ca fiind cel mai bine clasate: oxadiazon, metiocarb, 2,6-di-terț-butil-4-metilfenol, trialat, patru pesticide neonicotinoide, eritromicina - antibiotic din familia macrolidelor și 4metoxicinamat de 2-etilhexil. Aceste substanțe ar trebui, prin urmare, să fie incluse în lista de supraveghere, cu numărul lor de înregistrare în Chemical Abstracts Service (CAS - Serviciul de catalogare a substanțelor chimice) și numărul UE. De asemenea, s-a stabilit că un al cincilea pesticid neonicotinoid și două alte antibiotice macrolide sunt susceptibile să prezinte un risc semnificativ. Posibilitatea ca substanțele care au același mod de acțiune să aibă efecte aditive constituie un argument suplimentar în favoarea propunerii de a le include simultan pe lista de supraveghere. Ar trebui să fie posibil ca neonicotinoidele să fie analizate simultan și la fel și antibioticele macrolide, ceea ce ar permite gruparea lor pe listă.
(8)
În conformitate cu articolul 8b alineatul (1) din Directiva 2008/105/CE, Comisia a identificat posibile metode de analiză pentru substanțele propuse. Limita de detecție a metodei ar trebui să fie cel puțin la fel de scăzută precum concentrația previzibilă fără efect, specifică fiecărei substanțe din matricea corespunzătoare. În cazul în care noile informații conduc la o scădere a concentrației previzibile fără efect pentru anumite substanțe, este posibil să fie necesar ca limita maximă acceptabilă de detecție a metodei să fie redusă, deși substanțele respective rămân pe listă. Se consideră că metodele analitice nu presupun costuri excesive.
(9)
Pentru comparabilitate, toate substanțele ar trebui monitorizate în probe de apă complete. Cu toate acestea, ar fi adecvat ca substanța 4-metoxicinamat de 2-etilhexil să fie monitorizată și în particule în suspensie sau sedimente, din cauza tendinței sale de a se diviza în această matrice.
(10)
Măsurile prevăzute în prezenta decizie sunt conforme cu avizul comitetului instituit prin articolul 21 alineatul (1) din Directiva 2000/60/CE,
ADOPTĂ PREZENTA DECIZIE:
Articolul 1
Prima listă de supraveghere a substanțelor pentru monitorizare la nivelul Uniunii, menționată la articolul 8b din Directiva 2008/105/CE, este stabilită în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 20 martie 2015.

Labels: 1
16
20
12
15